പ്രാര്ഥന ഫലിച്ചു ജയില്മോചിതനായി ഇറാനില്നിന്നു ദീപക് വീടണഞ്ഞു ചാലക്കുടി: ഒരു നാടിന്റെ പ്രാര്ഥന ഫലം കണ്ടു. ഇറാനില് ജയില്വാസം അനുഭവിക്കേണ്ടിവന്ന ദീപക് രവി ഒടുവില് വീട്ടിലെത്തി. രണ്ടു ദിവസം മുമ്ബ് ഡല്ഹിയിലെത്തിയ ദീപക് ട്രെയിന് മാര്ഗം തിങ്കളാഴ്ച ഉച്ചയോടെയാണ് വെസ്റ്റ് കൊരട്ടിയിലെ വീട്ടിലെത്തിയത്. നീണ്ട കാത്തിരിപ്പിനുശേഷം പേരക്കുട്ടിയെ കണ്ടതോടെ എണ്പത്തിനാലുകാരിയായ മുത്തശ്ശി അമ്മിണി പൊട്ടിക്കരഞ്ഞ് ആശ്ളേഷിക്കാന് ഓടിയെത്തി. കോവിഡ് മാനദണ്ഡങ്ങള് ഓര്മിപ്പിച്ച് എല്ലാവരും ചേര്ന്ന് അമ്മിണിയെ അനുനയിപ്പിച്ചു മാറ്റി. അമ്മ ഷെര്ലിയും നിറകണ്ണുകളോടെയാണ് മകനെ സ്വീകരിച്ചത്. കാണാനെത്തിയവര്ക്ക് ആശ്വാസത്തിന്റെ ചിരി സമ്മാനിച്ച ദീപക്കിന് ഇനി കോവിഡ് മാനദണ്ഡപ്രകാരം കുറച്ചുദിവസം ഏകാന്തവാസം. സുമനസുകളുടെ സഹായവും സഹകരണവും കൊണ്ടാണ് വെസ്റ്റ് കൊരട്ടി പാറപറമ്ബില് രവിയുടെ മകന് ദീപക്കിന് നാട്ടിലെത്താനായത്. ജയ്പൂരില് മര്ച്ചന്റ് നേവി കോഴ്സ് പൂര്ത്തിയാക്കിയ ദീപക് രണ്ടു വര്ഷം മുമ്ബാണ് എം.ടി. മനമന് എന്ന എണ്ണക്കപ്പലില് ജോലിയില് പ്രവേശിച്ചത്. പ്രതീക്ഷതിനപ്പുറം പലവിധ ദുരിതങ്ങളാണു ദീപക്കിനു നേരിടേണ്ടിവന്നത്. വിവരങ്ങളെല്ലാം അമ്മ ഷെര്ലിയെ ദീപക് വിളിച്ചറിക്കാറുണ്ടായിരുന്നു. ഭക്ഷണവും വെള്ളവും ലഭിക്കുന്നില്ലെന്നറിഞ്ഞപ്പോഴും ദുഃഖം ഉള്ളിലൊതുക്കി ഷെര്ലി മകനു സാന്ത്വനമേകി. മാര്ച്ച് 17ന് ശേഷം ദീപക്കിനെക്കുറിച്ചുള്ള വിവരമില്ലാതായി. ഇക്കാര്യം വീട്ടുകാര് അന്നമനട പഞ്ചായത്ത് പ്രസിഡന്റ് ടി.വി. വിനോദിനെ അറിയിച്ചു. വിനോദ്, നാട്ടുകാരനും കേരള പ്രവാസി സംഘം ജില്ലാ കമ്മിറ്റിയംഗവുമായ അഡ്വ. ഹക്കിനെ അറിയിച്ചു. തുടര്ന്ന് ഇരുവരും പഞ്ചായത്തംഗങ്ങളായ മോളി വര്ഗീസ്, ലത കുമാരന് എന്നിവര്ക്കൊപ്പം ദീപക്കിന്റെ വീട്ടിലെത്തി കാര്യങ്ങള് അന്വേഷിച്ചറിഞ്ഞു. ദീപക് പഠിച്ച ജയ്പൂരിലെ സ്ഥാപനവുമായി അഡ്വ. ഹക്ക് ബന്ധപ്പെട്ടതോടെ ദീപക് ഇറാനിലേക്കുള്ള കപ്പലിലാണ് പോയതെന്ന് മനസിലായി. തുടര്ന്ന് കേരള പ്രവാസിസംഘം സംസ്ഥാന പ്രസിഡന്റ് പി.കെ. കുഞ്ഞുമുഹമ്മദുമായി ആശയവിനിമയം നടത്തി. ഇദ്ദേഹത്തിന്റെ നിര്ദേശപ്രകാരം ആലുവ സ്വദേശി റഫീക് റാവുത്തരുമായി ബന്ധപ്പെട്ടു. ഇതിനിടെ ഏപ്രില് 10ന് ദീപക് ഇറാനിലെ ജയിലിലാണെന്ന സന്ദേശമെത്തി. മതിയായ രേഖകളോ സുരക്ഷാ ക്രമീകരണങ്ങളോ ഇല്ലാതിരുന്നതിനാല് കപ്പലിലെ മുഴുവന് ആളുകളെയും കോസ്റ്റ് ഗാര്ഡ് ജയിലിലാക്കുകയായിരുന്നു. തുടര്ന്ന് ജയില്മോചനത്തിനുള്ള ശ്രമങ്ങളായി. ഒടുവില് ജൂലൈ 29ന് ദീപക്കിനെ മോചിതനാക്കാന് ജയില് അധികൃതര് തയാറായി. എന്നാല് കപ്പല് അധികൃതര് മതിയായ രേഖകള് ഹാജരാക്കാതിരുന്നതു തടസമായി. അവസാനം എല്ലാ കടമ്ബകളും പൂര്ത്തിയാക്കി കഴിഞ്ഞ വെള്ളിയാഴ്ച ജയില്മോചിതനായി ദീപക് ഡല്ഹിയിലെത്തി. തുടര്ന്ന് ട്രെയിന് മാര്ഗം തൃശൂരിലും അവിടെനിന്ന് തിങ്കളാഴ്ച വീട്ടിലുമെത്തി. ഇതേ കപ്പലിലെ ജീവനക്കാരും ഉത്തരേന്ത്യക്കാരുമായ നാലു പേരും ദീപക്കിനൊപ്പം ജയില്മോചിതരായിട്ടുണ്ട്.